stanford-oval/wikipedia huggingface dataset:
אמילי ואן קאמפ
חיים אישיים

אמילי ואן קאמפ יצאה עם השחקן כריס פראט בין השנים 2004–2006. שנה לאחר שהשניים נפרדו, החלה לצאת עם דייב אנבל'ה, עימו נפגשה במהלך צילומי הסדרה אחים ואחיות. משנת 2010 עד 2011 שמה נקשר עם ג'וזף מורגן ובן מקנזי.
החל מאוקטובר 2011 היא בזוגיות עם השחקן הבריטי ג'וש באומן. במהלך צילומי הסדרה "נקמה" החלו אמילי ובאומן לצאת. במאי 2017 הם התארסו, וב-15 בדצמבר 2018 השניים התחתנו. באוגוסט 2021 נולד בתם הבכורה, איריס. במרץ 2024 נולדה בתם השנייה ריו רוז.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2001 | אבודות והוזות | אליסון מולר |  |
| 2002 | החטוף | קוני | ללא קרדיט |
| 2004 | נאמנות זרה | ג'ן טיילר |  |
| 2005 | הצלצול | אמילי | סרט קצר |
| 2005 | הצלצול 2 | אמילי |  |
| 2007 | Black Irish | קת'לין מאקי |  |
| 2009 | הנשאים | קייט |  |
| 2010 | נורמן | אמילי האריס |  |
| 2014 | קפטן אמריקה: חייל החורף | שרון קרטר / סוכן 13 |  |
| 2015 | The Girl in the Book | אליס הארווי |  |
| 2016 | קפטן אמריקה: מלחמת האזרחים | שרון קרטר / סוכן 13 |  |
| 2016 | Boundaries | אמילי פרייס |  |
| 2023 | Miranda's Victim | אן וייר |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2000 | Jackie Bouvier Kennedy Onassis | ג'קלין קנדי-אונאסיס בגיל 13 | סרט טלוויזיה של CBS |
| 2000 | מי מפחד מהחושך? | פגי גרגורי | 3 פרקים |
| 2000 | Radio Active | בקי סו דרומונד | פרק: "Bully for You" |
| 2001 | All Souls | קירסטין קיין | פרק: "Spineless" |
| 2001 | Dice | ג'ואנה וילסון | מיני-סדרה; 6 פרקים |
| 2002 | Redeemer | אלאנה | סרט טלוויזיה של USA |
| 2002 | ימי התהילה | סם דולן | תפקיד ראשי; 9 פרקים |
| 2002–2006 | אוורווד | איימי אבוט | תפקיד ראשי (4 עונות); 89 פרקים |
| 2007 | חוק וסדר: מדור מיוחד | שרלוט טרוקס | פרק: "Dependent" |
| 2007–2010 | אחים ואחיות | רבקה הרפר | תפקיד ראשי (עונות 4–1); תפקיד אורח (עונה 5); 75 פרקים |
| 2010 | בן חור | אסתר | מיני-סדרה |
| 2011 | מבעד ללוח | סטייסי בס | סרט טלוויזיה של CBS |
| 2011–2015 | נקמה | אמילי ת'ורן / אמנדה קלארק | תפקיד ראשי (4 עונות); 89 פרקים; |
| 2018–2022 | המתמחה | ניקולט "ניק" נווין | תפקיד ראשי (4 עונות); 71 פרקים; עונה 5 (תפקיד אורח) |
| 2021 | הפלקון וחייל החורף | שרון קרטר / סוכן 13 | תפקיד ראשי; 4 פרקים |
| 2024 | Prejudice | ליזל וולינגטון | תפקיד ראשי |
הערות שוליים

1 2  דודי כספי,‏, כוכבת "נקמה": "אנחנו מצליחים להימנע מלהיות מעוררי גיחוך", באתר וואלה, 10 באוקטובר 2012
↑  COSMOPOLITAN, Emily VanCamp, tutte le curiosità sulla protagonista iconica di Revenge, ‏16-1-2018
| --- | --- |
בקרת זהויות :  NLI: 987011096262905171  BNE: XX5010172  BnF: cb16728631g (data)  GND: 138559090  ISNI: 0000 0001 1451 6292  LCCN: no2009128995  NLK: KAC2020M8466  NTA: 357800206  SUDOC: 261194151  VIAF: 90838487   WorldCat (עם VIAF): 90838487
הארי סטיילס

| --- | --- |

הארי סטיילס, 2023
 לידה:  1 בפברואר 1994 (בן 31) רדיץ', ווסטרשייר, בריטניה
 שם לידה:  הארי אדוארד סטיילס
 מוקד פעילות:  הממלכה המאוחדת 
 תקופת הפעילות:  מ-2010
 מקום לימודים:  Holmes Chapel Comprehensive School, תיכון סנטרליה 
 עיסוק:  זמר • פזמונאי • שחקן
 סוגה:  פופ רוק • רוק קל • סינת'-פופ • בריטפופ
 סוג קול:  בריטון 
 שפה מועדפת:  אנגלית, אנגלית בריטית 
 כלי נגינה:  גיטרה • פסנתר
 חברת תקליטים:  סייקו מיוזיק • קולומביה רקורדס
 בן או בת זוג:  אוליביה ויילד (ינואר 2021–נובמבר 2022) ניקול שרזינגר (2014–2014) קנדל ג'נר (נובמבר 2013–פברואר 2014) טיילור סוויפט (2012–2013) Camille Rowe-Pourcheresse (2017–2019) בפסקה זו רשומה אחת נוספת שטרם תורגמה 
 hstyles.co.uk
 פרופיל ב-IMDb
 חתימה:  
 
הארי אדוארד סטיילס (באנגלית: Harry Edward Styles; נולד ב-1 בפברואר 1994) הוא זמר-יוצר, פזמונאי ושחקן אנגלי, המוכר בתור חבר לשעבר בלהקת הבנים ואן דיירקשן, וכיום זמר סולו. בתחילה היה חבר בלהקת "וייט אסקימו" (White Eskimo), בהולמס צ'אפל (אנ'), עיירה בצ'שייר איסט (אנ'). ב-2010 הוא נבחן בעונה השביעית של ריאליטי השירה, "אקס פקטור" הבריטי; לאחר שהודח כמבצע יחיד, חזר לתחרות עם עוד ארבעה מתמודדים אחרים, והם חברו יחד לקבוצה, שנקראה בהמשך להקת "ואן דיירקשן". להקתם גדלה והפכה לאחת מלהקות הבנים הכי מצליחות בכל הזמנים עד שנת 2016, שבה חברי הלהקה הודיעו שהם לוקחים הפסקה.
סטיילס הוציא את אלבום הסולו הראשון שלו Harry Styles בהוצאת קולומביה רקורדס בשנת 2017. האלבום הגיע למקומות הראשונים בבריטניה ובארצות הברית, והפך לאחד מעשרת האלבומים הנמכרים ביותר בעולם באותה שנה. הסינגל המוביל שלה, "Sign of the Times", הגיע למקום הראשון במצעד הסינגלים הבריטי. סטיילס הוציא את האלבום השני שלו Fine Line בשנת 2019, והוא הגיע למקום הראשון במצעד בילבורד 200, דורג כנמכר ביותר בהיסטוריה בשבוע הראשון לצאתו עבור אמן גברי אנגלי, ובנוסף האלבום נכלל ברשימת "500 האלבומים הגדולים בכל הזמנים" של מגזין רולינג סטון לשנת 2020. הסינגל הרביעי מהאלבום, "Watermelon Sugar" הגיע למקום ראשון במצעד בילבורד הוט 100. אלבומו השלישי של סטיילס, Harry's House, זכה לשבחים רבים מצד מבקרים ומעריצים כאחד והסינגל המוביל מהאלבום, "As It Was", נחשב לאחד מהשירים המצליחים ביותר לשנת 2022 ושבר מספר שיאים שונים.[דרוש מקור]
לאורך הקריירה שלו זכה סטיילס בפרסים כגון פרסי המוזיקה הבריטית, פרס המוזיקה האמריקאית, פרס המוזיקה של בילבורד, ופרס המוזיקה של ARIA ופרס גראמי. קריירת המשחק שלו החלה בתפקידו ב"דנקרק" (2017), ומאז שיחק גם ב"נצחיים", "אל תדאגי יקירתי" ו"השוטר שלי". סטיילס ידוע באופנה הראוותנית שלו, והוא הגבר הראשון שהופיע לבדו על שער המגזין "ווג" מאז ייסודו בשנת 1892.
ביוגרפיה

סטיילס נולד בעיר רדיץ' (אנ') במחוז ווסטרשייר. הוא הבן של אן טוויסט (בעבר אן קוקס), ודזמונד "דס" סטיילס. רבים מבני המשפחתו היו פועלי חקלאות בנורפוק. סטיילס גדל בהולמס צ'אפל (אנ'), עיירה בצ'שייר איסט (אנ'), לאחר שעבר עם הוריו ואחותו הגדולה, ג'מה, כאשר היה ילד קטן. הוא למד בבית הספר Holmes Chapel Comprehensive School (אנ'). הוריו של סטיילס התגרשו כאשר היה בן שבע, ולאחר מכן אימו התחתנה בשנית. כנער בן 16, הוא עבד במאפייה.
כילד, סטיילס אהב לשיר וציין את פרדי מרקיורי, אלביס פרסלי והביטלס כמוזיקאים שהשפיעו עליו במיוחד. בהולמס צ'אפל היה סטיילס סולן הלהקה "White Eskimo", אשר זכתה בתחרות להקות מקומית.
קריירה מוזיקלית > אקס פקטור

ב-11 באפריל 2010, סטיילס נבחן כמתמודד יחיד לעונה השביעית של ריאליטי השירה הבריטי "אקס פקטור". הוא נכשל בכניסה לקטגוריית הבנים בשלב בתי השופטים. עוד ארבעה מתמודדים אחרים (נייל הורן, ליאם פיין, לואי טומלינסון וזאין מאליק) נכשלו, בכניסה לשלב בתי השופטים, אך לאחר הצעתה של הזמרת ניקול שרזינגר, אשר שפטה בתוכנית, הם חוברו ללהקת בנים בוומבלי ארנה, לונדון, ביולי 2010, במהלך שלב מחנה האימונים, ובכך נכנסו לקטגוריית הלהקות והמשיכו בתחרות. סטיילס המציא את השם "ואן דיירקשן", אשר משמעותו הוא 'כיוון אחד'.
ואן דיירקשן סיימה את התוכנית במקום השלישי, ומיד לאחר גמר התוכנית, השיר שהיה אמור לשמש אותם אם היו זוכים, הנקרא "Forever Young" דלף לאינטרנט. זמן קצר לאחר מכן, אישרו את חתימתם על חוזה בסך 2 מיליון לירה שטרלינג ב"Syco Records". הקלטת אלבום הבכורה שלהם החל בינואר 2011. בפברואר 2011, השתתפו הלהקה בסיבוב הופעות של אקס פקטור. במהלך הסיבוב, זכו הלהקה להופיע מול כ-500,000 אנשים. לאחר הסיבוב, המשיכו לעבוד על אלבומם. במהלך האלבום עבדה הלהקה עם המפיקים קרל פאלק, סוואן קוטצ'ה, סטיב מק, רמי יעקב, שרמי ספילברג ועוד.
קריירה מוזיקלית > ואן דיירקשן

לאחר אקס פקטור, הלהקה הוחתמה בחברת הבידור של סיימון קאוול, "Syco Entertainment" ב-2010. הם הוציאו את אלבום האולפן הראשון שלהם, "Up All Night" ב-2012. הסינגל הראשון של ואן דיירקשן, "What Makes You Beautiful" הגיע למקום הראשון במצעד הסינגלים הבריטי. באוגוסט 2013, יצא הסרט הדוקומנטרי על הלהקה, הנקרא "One Direction: This Is Us", אשר בוים על ידי מורגן ספרלוק. הסרט גרף מעל 30 מיליון דולר בכל העולם בשבוע הראשון לצאתו. אלבום האולפן השלישי של הלהקה, "Midnight Memories", יצא ב-25 בנובמבר 2013. אלבום האולפן הרביעי של הלהקה, "Four" יצא ב-17 בנובמבר 2014, ואלבום האולפן החמישי שלהם, "Made in the A.M", יצא בנובמבר 2015.
קריירה מוזיקלית > קריירת סולו

חברי להקת ואן דיירקשן יצאו להפסקה זמנית בדצמבר 2015, כדי לקדם פרויקטים עצמאיים. ב-23 ביוני 2016, מגזין בילבורד דיווח כי סטיילס חתם על חוזה הקלטות עם חברת קולומביה רקורדס, אותה חברה אשר עובדת עם הלהקה. נוסף על כך דגמן סטיילס למגזין "Anotherman" שיצא לאור ב-29 בספטמבר 2016. סטיילס הופיע על גבי שלושה שערים למגזין אשר התפרסמו בהמשך.
ב-7 באפריל 2017, סטיילס שחרר את שיר הסולו הראשון שלו "Sign Of The Times", שהגיע למקום ראשון ב-81 מדינות באייטיונס, זכה לביקורות חיוביות מהמבקרים ומהמעריצים ואף להשוואות לזמר דייוויד בואי עם הצלחה מרובה. עם השיר "Sign of the times" סטיילס שבר שיא מכירות ועקף את הזמרת אדל עם הזמן הקצר ביותר בהגעה למקום הראשון ב־אייטיונס האמריקאי ב-13 דקות בלבד.
ב־12 במאי 2017 הוציא סטיילס את אלבום הסולו הראשון שלו, Harry Styles, שזכה לשבחים רבים בשל סגנונו השונה מסגנון המוזיקה של ואן דיירקשן, אשר כולל את סגנונות הרוק, הרוק הכבד והבריטפופ.
מאוחר יותר בשנה זו, יצא סטיילס לסיבוב הופעות עולמי אשר בו הופיע שירים מאלבומו הראשון, שלושה שירים מהתקופה שבה היה בואן דיירקשן והם: "Stockholm Syndrome", "If i Could Fly", והלהיט אשר בזכותו התפרסם יחד עם חבריו ללהקה – "What Makes You Beautiful", אך בגרסה שונה.
ב-11 באוקטובר 2019 יצא הסינגל הראשון "Lights Up", מתוך אלבום האולפן השני, Fine Line, שיצא ב-13 בדצמבר 2019. סינגלים נוספים מתוך אלבום זה שהוצאו לאור לאחר הוצאת האלבום הם "Adore You", "Watermelon Sugar", "Falling" ו-"Golden".
ב-20 במאי 2022 יצא אלבום האולפן השלישי של סטיילס, Harry's House, הכולל את הסינגלים "As It Was",‏ "Late Night Talking"‏, "Music for a Sushi Restaurant"‏ ו-"Satellite". האלבום כולל את סגנונות הפופ רוק, סינת'-פופ, הגל החדש ו-R&B.
משחק

בשנת 2012 סטיילס ביחד עם חבריי ״ואן דיירקשן״ שיחקו ושרו בפרק בסדרת הנוער של ערוץ ניקלודיאון, "ICarly".
סטיילס הצטלם לראשונה בתור שחקן בסרט המותחן-אקשן של הבמאי כריסטופר נולאן, "דנקרק", לצד טום הארדי, קיליאן מרפי, מארק ריילנס וקנת בראנה.
בנובמבר 2021 גילם את ארוס, אחיו של תאנוס, בסרט "הנצחיים", וצפוי להיות גם בסרט ההמשך.
בשנת 2022 כיכב סטיילס בתפקיד ראשי לצד  פלורנס פיו וכריס פיין בסרט "אל תדאגי יקירתי" ובנוסף כיכב בתפקיד הראשי בסרט "השוטר שלי" באותה השנה.
חיים אישיים

סטיילס מגדיר עצמו "יותר רוחני מדתי".
סטיילס היה במערכת יחסים עם קרולין פלאק (אנ'), מנחת התוכנית "The Xtra Factor", בין נובמבר 2011 לינואר 2012. ביקורות רבות נכתבו על מערכת היחסים ביניהם, בגלל הבדל הגילאים של 14 שנים ביניהם.
בין אוקטובר 2012 לינואר 2013, הוא יצא עם הזמרת טיילור סוויפט. לא זמן רב אחרי סטיילס נצפה עם הדוגמנית קנדל ג׳נר ,השניים יצאו מנובמבר 2013 עד סוף 2016. ובין 2017 עד סוף 2018, יצא עם הדוגמנית הצרפתייה קאמיל רואו-בל (אנ'). בתחילת 2021 החל לצאת עם השחקנית אוליביה ווילד. בנובמבר 2022 נפרדו.
ב-2018 פורסם כי כלל רווחיו של סטיילס ממכירת מרצ'נדייזינג בהופעות ובאתר האינטרנט שלו (תחת הסלוגן "Treat people with kindness") הופנו לתרומות.[דרוש מקור]
פילמוגרפיה

| שנה | שם | תפקיד | הערות |
| --- | --- | --- | --- |
| 2010 | The X Factor | עצמו | מתמודד (עונה 7) |
| 2012 | ICarly | עצמו | תפקיד אורח (עונה 5, פרק 1) |
| 2012, 2013, 2014 | סאטרדיי נייט לייב | עצמו | 3 פרקים |
| 2013 | "One Direction: This Is Us" | עצמו | סרט ביוגרפי |
| 2014 | "One Direction: Where We Are – The Concert Film" | עצמו |  |
| 2014 | "One Direction: The TV Special" | עצמו |  |
| 2016 | "Absolutely Fabulous: The Movie" | עצמו | הופעת אורח |
| 2017 | דנקרק | אלכס | תפקיד המשחק הראשון של סטיילס |
| 2021 | הנצחיים | ארוס | סצנה אחרי הכתוביות |
| 2022 | אל תדאגי יקירתי | ג'ק | שחקן ראשי |
| 2022 | השוטר שלי | טום ברג'ס | שחקן ראשי |
דיסקוגרפיה > אלבומי אולפן

2017: Harry Styles
2019: Fine Line
2022: Harry's House
דיסקוגרפיה > מיני-אלבומים

2017: Spotify Singles
דיסקוגרפיה > אלבומי DVD

2017: Harry Styles: Behind the Album
הופעות > סיבובי הופעות

2017–2018: Harry Styles: Live on Tour
2021–2023: Love On Tour
פרסים ומועמדויות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
| פרס | שנה | קטגוריה | פרויקט | תוצאה | סימוכין |
| --- | --- | --- | --- | --- | --- |
| JIM AWARDS | 2012 | החתיכים של השנה |  | מועמדות |  |
| פרסי המוזיקה של iHeartRadio | 2014 | פרס האינסטגרם |  | מועמדות |  |
| פרסי המוזיקה של iHeartRadio | 2018 | שיר גרסת הכיסוי הטוב ביותר | "The Chain" | זכייה |  |
| פרסי המוזיקה של iHeartRadio | 2018 | הווידאו קליפ הטוב ביותר | "Sign of the Times" | זכייה |  |
| פרסי המוזיקה של iHeartRadio | 2018 | הסולן הפורץ הטוב ביותר |  | מועמדות |  |
| פרסי המוזיקה של iHeartRadio | 2019 | צבא המעריצים הטוב ביותר | סטיילרס | מועמדות |  |
| פרסי המוזיקה של iHeartRadio | 2019 | שיר גרסת הכיסוי הטוב ביותר | "You're Still the One" (שאניה טוויין) (עם קייסי מאסגרייבס) | זכייה |  |
| פרסי המוזיקה של בילבורד | 2020 | הישג המצעדים של בילבורד |  | זכייה |  |
| פרסי המוזיקה של iHeartRadio | 2020 | צבא המעריצים הטוב ביותר | סטיילרס | מועמדות |  |
| פרס גראמי | 2021 | ביצוע סולו הפופ הטוב ביותר |  | זכייה |  |
| פרסי המוזיקה של iHeartRadio | 2021 | שיר השנה | "Watermelon Sugar" | מועמדות |  |
| פרסי המוזיקה של iHeartRadio | 2021 | זמר השנה |  | מועמדות |  |
| פרסי המוזיקה של iHeartRadio | 2021 | הליריקה הטובה ביותר | "Adore You" | זכייה |  |
| פרסי המוזיקה של iHeartRadio | 2021 | שיר גרסת הכיסוי הטוב ביותר | "Juice" (ליזו) | זכייה |  |
| פרסי המוזיקה של iHeartRadio | 2021 | צבא המעריצים הטוב ביותר | סטיילרס | מועמדות |  |
| פרסי המוזיקה של iHeartRadio | 2021 | הווידאו קליפ הטוב ביותר | "Watermelon Sugar" | מועמדות |  |
| פרסי המוזיקה של iHeartRadio | 2022 | צבא המעריצים הטוב ביותר | האריס | מועמדות |  |
| פרסי המוזיקה של iHeartRadio | 2022 | סיבוב ההופעות של השנה | Love On Tour | זכייה |  |
| פרסי בחירת הילדים של ניקלודיאון | 2023 | זמר אהוב |  | זכייה |  |
| פרסי בחירת הילדים של ניקלודיאון | 2023 | השיר האהוב ביותר | "As It Was" | זכייה |  |
| פרסי בחירת הילדים של ניקלודיאון | 2023 | האלבום האהוב ביותר | Harry's House | מועמדות |  |
| פרסי בחירת הילדים של ניקלודיאון | 2023 | כוכב המוזיקה העולמי האהוב |  | זכייה |  |
| פרסי המוזיקה של iHeartRadio | 2023 | שיר השנה | "As It Was" | מועמדות |  |
| פרסי המוזיקה של iHeartRadio | 2023 | אמן השנה |  | זכייה |  |
| פרסי המוזיקה של iHeartRadio | 2023 | הווידאו קליפ הטוב ביותר | "As It Was" | מועמדות |  |
| פרסי המוזיקה של iHeartRadio | 2023 | צבא המעריצים הטוב ביותר | האריס | מועמדות |  |
| פרסי המוזיקה של iHeartRadio | 2023 | להיט הטיקטוק של השנה | "As It Was" | מועמדות |  |
| פרסי המוזיקה של iHeartRadio | 2023 | הסטייל האהוב ביותר בסיבוב הופעות |  | זכייה |  |
| פרסי המוזיקה של iHeartRadio | 2023 | המופע הקבוע האהוב ביותר | Love On Tour | זכייה |  |
| פרסי המוזיקה של iHeartRadio | 2024 | סגנון סיבוב ההופעות הטובה ביותר |  | מועמדות |  |
מאוויס צ'יבוטה

צ'יבוטה במדי בני יהודה תל אביב, 2018
מאויס צ'יבוטה דפונו (בצרפתית: Mavis Tchibota Dufounou; נולד ב-7 במאי 1996) הוא כדורגלן קונגולזי המשחק בעמדת החלוץ בבני סכנין בהשאלה מאקרון טוליאטי ובנבחרת קונגו.
קריירת מועדונים

צ'יבוטה נולד וגדל בפואנט נואר, הרפובליקה של קונגו. בגיל 15 וחצי הגיע לראשונה לישראל כדי להיבחן בקבוצת נערים ב' של מכבי תל אביב, אך בשל גילו לא ניתנו האישורים להעברתו והוא חזר למולדתו. בגיל 16 הוא חזר פעם נוספת לישראל ונאלץ לשחק במשחקים לא רשמיים בלבד. בשנים 2013–2015 שיחק במועדון הקונגולזי דיאבלה נואר (אנ'). רק לאחר מכן, ניתנו האישורים, והוא הצטרף לקבוצת הנוער של מכבי תל אביב באופן רשמי. ב-2014/2015 כבש 12 שערים במדי קבוצת הנוער של מכבי תל אביב וזכה עמה באליפות ליגת העל לנוער.
ב-12 ביולי 2015 הושאל להפועל כפר סבא מליגת העל הישראלית. ב-8 באוגוסט ערך את הופעת הבכורה שלו במועדון, כששיחק 90 דקות בהפסד 0–1 לבית"ר ירושלים במסגרת המחזור השלישי בשלב הבתים של גביע הטוטו. ב-22 באוגוסט ערך את הופעת הבכורה שלו בליגה, כששיחק 73 דקות בתיקו 2–2 נגד הפועל רעננה במסגרת המחזור הראשון של עונת 2015/2016. ב-29 באוגוסט הבקיע את שער הבכורה שלו במועדון, בדקה ה-72 בניצחון 1–0 על מכבי חיפה במסגרת המחזור השני. בעונתו הראשונה במועדון ערך 29 הופעות ליגה והבקיע שלושה שערים, ובתום העונה הוארכה השאלתו בעונה נוספת. בעונת 2016/2017 כבש חמישה שערים ב-29 הופעות, אך בסופה ירדה הפועל כפר סבא לליגה הלאומית.
ב-5 ביולי 2017 הושאל לבני יהודה תל אביב, ובישל את שער הניצחון לאלמוג בוזגלו בניצחון 1–0 על זניט סנקט פטרבורג במסגרת מוקדמות הליגה האירופית. בליגה כבש שמונה שערים בעונת 2017/2018, והיה שותף להעפלתה של הקבוצה לפלייאוף העליון. ב-29 ביולי 2018 חתם על חוזה חדש לשלוש שנים בבני יהודה תל אביב, במסגרת עסקת העברתו של מאור קנדיל למכבי תל אביב.
ב 19 בפברואר 2019 חתם בלודוגורץ רזגארד מליגת העל הבולגרית בחוזה לארבע שנים החל מעונת 2019/2020. לאחר החתימה המשיך במדי הזהובים עד תום העונה אותה סיימו בפלייאוף העליון ובזכייה בגביע המדינה. בעונת 2019/2020 היה שותף לאליפות התשיעית של המועדון הבולגרי בעודו תורם שבעה שערי ליגה ב-25 הופעות.
ב-2 בפברואר 2022 חתם במכבי חיפה. ב-7 בפברואר ערך את הופעת הבכורה בניצחון 0–6 על מועדון ספורט אשדוד. ב-14 במרץ כבש שער בכורה בניצחון 0–1 על בית"ר ירושלים.
ב-3 באוגוסט 2023 חתם לשלוש שנים בהפועל תל אביב.
קריירה בינלאומית

ב-2011 ערך ארבעה הופעות בנבחרת הנערים עד גיל 17 של קונגו. ב-5 בספטמבר 2017 ערך את הופעת הבכורה שלו בבוגרים של נבחרת קונגו, בהפסד 1–5 לגאנה. לזכותו שש הופעות במדי נבחרת קונגו הבוגרת.
חיים אישיים

במאי 2016 נישא לבת זוגו הישראלית קרולינה, בחתונה אזרחית בקפריסין, ולאחר מכן החל בתהליכי בקשה לאזרחות ישראלית. לזוג שני ילדים משותפים.
ב-15 בינואר 2018 קיבל מעמד של תושב ארעי בישראל, ובזכותו מאז יכול היה לשחק בליגה שלא על תקן שחקן זר.
תארים

גביע המדינה: 2018/2019
אליפות בולגריה: 2019/2020, 2020/2021
הסופר קאפ הבולגרי: 2019, 2021
אליפות: 2021/2022, 2022/2023
אלוף האלופים: 2023
הערות שוליים

↑  ההתאחדות לכדורגל בישראל - פרטי שחקן, באתר www.football.org.il
1 2  עמית קרקו, ‏צ'יבוטה: מכבי אכזבה אותי, לא רצו אותי באמת, באתר ONE‏, 24 באוגוסט 2018
↑  מאוויס צ'יבוטה הושאל ממכבי תל אביב להפועל כפר סבא, באתר וואלה, 12 ביולי 2015
↑  מאוויס צ'יבוטה האריך חוזה במכבי תל אביב והושאל לבני יהודה, באתר וואלה, 5 ביולי 2017
↑  עמית גולדשטיין‏, בני יהודה: צ'יבוטה, ג'אן וארמלי חתמו, גם יחזקאל הצטרף בהשאלה, באתר וואלה, 29 ביולי 2018
↑  עכשיו זה רשמי: צ'יבוטה חתם בלודוגורץ ל-4 שנים, באתר ערוץ הספורט, 19 בפברואר 2019
↑  דורון בן דור, ‏החיזוק של החלון: צ'יבוטה חתם במכבי חיפה, באתר ONE‏, 2 בפברואר 2022
↑  הדר יעקבי ויגאל גולדשטיין, ‏מירוק לאדום: מאוויס צ'יבוטה חתם בהפועל תל אביב, באתר ערוץ הספורט, 3 באוגוסט 2023
↑  רז אמיר ועמית וסר, ‏מאוויס צ'יבוטה קיבל תושב ארעי, לא יירשם כזר, באתר ONE‏, 15 בינואר 2018
Unicorn (שיר של נועה קירל)

"Unicorn" (בעברית: "חד-קרן", ידוע גם בתעתיק העברי "יוניקורן") הוא סינגל שהוקלט על ידי הזמרת-יוצרת הישראלית נועה קירל. את השיר הוציאה לאור ב-8 במרץ 2023 חברת התקליטים D-Music כסינגל שלא מתוך אלבום אולפן. בוועדה מקצועית שהקים תאגיד השידור הישראלי נבחר "Unicorn" לייצג את ישראל באירוויזיון 2023, שהתקיים בליברפול שבממלכה המאוחדת.
"Unicorn" נכתב על ידי קירל בשיתוף פעולה עם מאי ספדיה, ינון יהל ודורון מדלי. האחרון כתב עבור ישראל את "Golden Boy" ב-2015, "Made of Stars" ב-2016, "Toy", שזכה באירוויזיון 2018 ו-"Feker Libi" ב-2020. הווידאו קליפ הרשמי של הסינגל פורסם בערוצי היוטיוב של תחרות הזמר של האירוויזיון ושל קירל. הוא צולם בפולין בבימויו של אינדי חאיט. כבר לאחר פרסומו דורג הסינגל במקום הראשון בסרטונים הישראליים הפופולריים ביותר ביוטיוב.
השיר בוצע על ידי קירל בחצי הגמר הראשון של אירוויזיון 2023, שהתקיים ב-9 במאי. הוא הגיע למקום השלישי עם 127 נקודות, והעפיל לשלב הגמר, שהתקיים ארבעה ימים לאחר מכן. ישראל שובצה במקום ה-23 בסדר ההופעות של הגמר, לפני ג'וקר אאוט, נציגי סלובניה ואחרי מוניקה לינקיטה, נציגת ליטא. עם תום הקראת התוצאות הגיע "Unicorn" למקום השלישי עם 362 נקודות. למקום הראשון הגיעה לורן השוודית, ששרה את "Tattoo", ולמקום השני הגיעה קארייה הפיני עם השיר "Cha Cha Cha". לאחר התחרות דורג במקום השלישי, השביעי והעשירי במצעד הפזמונים היווני, האיסלנדי והפיני בהתאמה. מרגע צאתו זכה להצלחה גבוהה בישראל, ואף הגיע למקום הראשון בארבעת המצעדים המובילים במדינה: מדיה פורסט, גלגלצ, העשירייה והיטליסט – הראשון לעשות זאת.
רקע

ישראל השתתפה לראשונה באירוויזיון בשנת 1973 עם השיר "אי שם" בביצוע הזמרת אילנית. היא נבחרה על ידי ועדה פנימית שהקימה רשות השידור. שיטה זו שימשה את ישראל בשנותיה הראשונות כמשתתפת בתחרות. בין השנים 1978–1996 הנציג והשיר נבחרו באמצעות פסטיבל הזמר והפזמון והקדם אירוויזיון, שהחליף אותו. לאחר מכן שונו אמצעי הבחירה מדי שנה: לעיתים הייתה זו תחרות לאומית או קדם פרטי עבור זמר אינדיבידואלי, ובפעמים אחרות הדבר נעשה באופן פנימי וסודי על ידי רשות השידור. החל משנת 2015 החל תאגיד השידור הישראלי להשתמש בתוכנית הריאליטי "הכוכב הבא לאירוויזיון" כקדם. בשנת 2022 תוכנית זו הוחלפה ל"אקס פקטור ישראל" בהתאם להחלטתו. בעקבות כישלונו של מיכאל בן דוד להעפיל לגמר אירוויזיון 2022, החליט התאגיד לשקול להחליף את שיטת הבחירה המסורתית.
במרוצת השנים זכתה ישראל במקום הראשון בארבע הזדמנויות שונות: ב-1978 עם "אבניבי" בביצוע יזהר כהן ולהקת אלפא ביתא; ב-1979 עם "הללויה" של גלי עטרי ושלישיית חלב ודבש; ב-1998 עם השיר "דיווה" של דנה אינטרנשיונל וב-2018 עם "Toy" בביצועה של נטע ברזילי. אל המקום השני הגיעו אבי טולדנו ועפרה חזה עם "הורה" ו"חי" שנה אחר שנה בהתאמה. רק הצמד אורנה ומשה דץ דורגו במקום השלישי כנציגי ישראל באירוויזיון.
תחרות הזמר של האירוויזיון > לפני האירוויזיון

ב-7 במרץ פרסם התאגיד קול קורא לערוצים המובילים בישראל (קשת 12 ורשת 13) בנוגע לשיתוף פעולה מסחרי בתהליך בחירת הנציג הישראלי לאירוויזיון 2023, אך עם סיום תקופת הגשת המועמדויות לא התקבלה אף הצעה לתאגיד. ב-12 ביוני הכריז התאגיד כי הנציג הבא של ישראל לתחרות הבין-לאומית ייבחר באופן פנימי על ידי ועדה מקצועית שתוקם על ידו.
הוועדה בחנה מספר זמרים בולטים בתעשיית המוזיקה הישראלית, שמובילים ברשימת ההשמעות בתחנות הרדיו השונות ומנוסים בהופעות חיות מול קהל רחב. ב-11 ביולי 2022 פרסם התאגיד כי הזמרת נועה קירל נבחרה לייצג את ישראל באירוע הבא של האירוויזיון. עם הפרסום קיבלה מספר איחולי הצלחה מנציגי עבר של ישראל בתחרות ומזמרים מקומיים נוספים: מיכאל בן דוד, נציג ישראל לאירוויזיון 2022, טען כי מדובר בבחירה הטובה ביותר של ישראל לאירוע. גם בעולם בירכו את ישראל, ובאתר "Wiwibloggs" נכתב: ”זמרת הפופ הישראלית בת ה-21 נועה קירל היא כנראה השם הגדול ביותר בסצנת המוזיקה הישראלית. במהלך השנים האחרונות דורגו 12 סינגלים שונים שלה בשני המקומות הראשונים במצעד הישראלי, וצברו יחד למעלה מ-550 מיליון צפיות ביוטיוב. ידועה כזמרת, שחקנית ורקדנית, והיא בהחלט איום משולש עבור המתחרים האחרים”. למחרת חשף העיתונאי ערן סויסה כי אל המקום השני הגיע יהונתן מרגי. תחילה מאנו מנהליה של הזמרת לאשר באופן רשמי את הצהרת התאגיד. רק ב-10 באוגוסט הצהירה קירל באופן רשמי על כוונתה לייצג את ישראל באירוויזיון 2023 במסיבת עיתונאים משותפת עם תאגיד השידור הישראלי.
זה התחיל בהלם, מאז זה לא הפסיק. עצרתם אותי בלי סוף ברחוב, בהופעות. בתקופה האחרונה למדתי גם על הסיכונים, ועל כך שלא הכול נופל וקם על אומנות וביצוע. אני כבר מדמיינת את עצמי על הבמה המטורפת של האירוויזיון. בהחלטה מהלב שמתי הכול בצד ואני יוצאת לזה באמונה שלמה. תמיד הרגשתי גאווה לייצג את המדינה, גם היום אני יוצאת לדרך בשביל להביא כבוד גדול למדינה. אני רוצה להודות לוועדה שבחרה בי, זה לא מובן מאליו. אני כבר היום מתחילה לעבוד וכמו שאתם מכירים אותי לעבוד קשה. אז תחזיקו לי אצבעות.
ב-30 באוגוסט נחשף כי השיר הישראלי לתחרות ייכתב במחנה כתיבה בו ישתתפו מספר יוצרים ישראלים בשיתוף עם קירל. הוא נכתב והולחן על ידי קירל, דורון מדלי, ינון יהל, ומאי ספדיה. ב-17 בינואר 2023 חשף התאגיד את שמו, "Unicorn". ב-2 במרץ פרסמה בחשבון הטיקטוק שלה טיזר קצר עם מילותיו. ב-8 במרץ הוקרן הווידאו קליפ הרשמי שלו לראשונה במשדר מיוחד שהופק על ידי כאן 11 ונערך במלון דן אילת בהנחיית מאיה ורטהיימר. לאחר חשיפתו הצהירה הזמרת: ”יש לשיר הזה כל כך הרבה משמעות. אני מרגישה שמאז הקורונה החיים חולפים מהר, וצריך לדעת להתמודד עם שינויים בקצב אינטנסיבי. בחרנו בדמות מהמיתולוגיה האירופאית, דמות מאוד חזקה שעומדת עם הקרן, לכל מה שלא יבוא. אני רואה את המדינה שלנו ככזאת חזקה. יש משהו מאוד תמים וטהור בחד-קרן, שעם התקופה שאנחנו עוברים, רצינו לבחור משהו שיש אותו רק באגדות, מהפנטזיות, כמו חלום”.
תחרות הזמר של האירוויזיון > קידום

ב-20 במרץ פורסם רמיקס לשיר משל שגיא קריב ואיתי גלו. בניגוד לרוב משתתפי התחרות קירל לא הופיעה עם "Unicorn" על במות אחרות, כמו מסיבות אירוויזיון ומעדוני מוזיקה שונים. ב-8 באפריל נערך האירוע הישראלי השנתי של התחרות, "Israel Calling", בתל אביב-יפו. חרף העובדה שהאירוע התקיים בישראל נעדרה קירל ממנו בשל טיסתה לארצות הברית לטובת עבודה על שירים חדשים עם חברת התקליטים אטלנטיק רקורדס. קודם לאירוויזיון חתמו מספר חברות על שיתופי פעולה ממותגים עם הזמרת: בין התאריכים 7–13 במאי הושקה בסניפי "דומינו'ס פיצה" "פיצת מדלי", שנארזה באריזה ממותגת בדמות חד-קרן, וכוללת את התוספות האהובות ביותר על מדלי, גאודה עזים, פרמז'ן, זיתי קלמטה, קונפי שום, קונפי שרי ואורגנו; חברת קוקה קולה ישראל, שעבדה עם הזמרת כבר מהוצאת הקליפ "פנתרה", ייצרה פחיות עליהן מתנוססת חתימתה של קירל, שאף נכחה ביום השקת קו המוצרים החדש בקניון דיזנגוף סנטר בתל אביב.
ב-21 במרץ נחשף כי את המשלחת הישראלית לאירוויזיון תטיס חברת "אל על" במסגרת הסכם שיתוף פעולה שנחתם בינה לבין כאן 11. חברת התעופה אף שינתה את הלוגו שלה עבור המאורע. ב-27 באפריל נועדה קירל עם נשיא מדינת ישראל יצחק הרצוג ורעייתו מיכל בבית הנשיא.
יום אחד קודם לגמר אירוויזיון 2023 יצא לאור רמיקס נוסף לשיר משל רותם מנסנו. גם באירוע התחרות מיתגו כמה חברות חלק ממוצריהן במטרה להביע תמיכה בנציגת המדינה: חברת "שטראוס גרופ" התחילה בתחילת 2023 לייצר גלידת קסטת "חד-קרן". עם הוצאת השיר פרסמה החברה על שלט חוצות בליברפול: ”היי, ראיתם אולי חד קרן? בהצלחה לנציגה שלנו באירוע האירוויזיון!”; במהלך משדר הגמר של האירוויזיון שונו סמלילי יישומון "Gett" לתמונות חדי-קרן, וגם "דואר ישראל" שינתה את סמליל האייל שלה לחד-קרן.